કેતન મહેતાએ હોલી બાદ મિર્ચ મસાલા, સરદાર, માયા મેમસાબ, હિરો હીરાલાલ, ઓહ માય ડાર્લિંગ યે હૈ ઇન્ડિયા બનાવી હતી. વાત આગળ ચલાવતાં કેતન કહે છે કે, “ હોલી બાદ તરત જ મેં મિર્ચ મસાલા શરૂ કરી હતી. તે વખતે સ્મિતા અને નસિરૂદ્દીન શાહ ખૂબ વ્યસ્ત હતા. અને મરચાંની સીઝન તો ફેબ્રુઆરી, માર્ચમાં હોય. એટલે ખૂબ જ ઝડપથી નિર્ણય લઈને ફિલ્મ શરૂ કરવી પડી હતી. ચોટીલા પાસે એક ગામડાંમાં આ ફિલ્મનું શૂટિંગ કર્યું. ફિલ્મની વાર્તા સાંભળીને નસિર અને સ્મિતાએ ગમે તેમ કરીને મને તારિખો આપી હતી. એ ફિલ્મની વાર્તા ચુનિલાલ મડિયાની વાર્તા અબુ મકરાની પર આધારિત છે. ફક્ત ફરક એટલો જ છે કે વાર્તામાં તમાકુ ફેકટરીની વાત છે અને અહીં મરચાંની વાત છે. ફરી મારા નસીબે સફળતા નોંધાઈ અનેક એવોર્ડો મળ્યા.”